  Виталий Пронин Дэбес Паймытӥзы асьме валъёс Тыловай гуртын, вятка выжыысь валъёслы сӥзьыса, «Зарни вятка»  3-тӥез адӟытон ортчиз.Отчы пыриськизы Удмурт шаерысь но Киров улосысь та выжы валъёсты вордӥсь хозяйствоос но семьяос. Тыловай гуртысь Александр Юферев трос лэсьтӥз Удмуртиын поттэм выжыез улӟытон понна. Александр Аркадьевичлы туэ 70 арес тырме, соин ик адӟытонэз солэн гуртаз, Тыловайын, ортчытоно кариськизы. Вуоноез выставка Ижын ортчоз.- Гурт калыклы туж яраз адӟытон, - вера Тыловайысь культура юртэн кивалтӥсь Людмила Миронова. - Таза но чебер валъёсты адӟем сяна, тодматскыны быгатӥм туспуктэмъёсын но нылпиослэн суредъёсынызы. Ваньмыз соос сӥземын вал вятка выжыысь валъёслы.Дэри «Инбаме укно» усьтӥськоз 1-тӥ пӧсьтолэзе Дэри черкогурт трос куно пумиталоз - отын ӝытазе 7 часысен 11 часозь «Инбаме укно» фестиваль ортчоз.Асьме шаерысь коллективъёс сяна, ужрадэ  пыриськозы Эстониысь но Россилэн пӧртэм сэрегъёсысьтыз фольклор коллективъёс. Концерт луоз, куное лыктэмъёс ортчытозы кырӟанъя но эктонъя мастер-классъёс но пӧртэм шудонъёс. Егитъёс шулдыръяськозы этнодискотекаын. 18+Каракулино Тӧдьы кызьпу но вунылъёс Каракулино ёросысь Боярка гуртын нылпиос понна Трочинлы сӥзем тунсыко ужрад ортчиз.Пиналъёс доры куное лыктӥзы Орина апай, солэн Марина юрттӥсез но Тӧдьы кызьпу. Нылпиос Тӧдьы кызьпу котыртӥ, ваче ки кутскыса, ветлӥзы, кырӟазы, кызьпу сярысь кылбуръёс лыдӟизы. Ужрадэ шуак-дуак вуизы вунылъёс. Соос нылпиосты, зарни калтонъёсазы кутыны турттыса, уйылӥзы но пӧртэм шудонъёс ортчытӥзы. Нош Орина апай инкуазь сярысь йыртӥянъёс но мадёсъёс вераз.Тазьы дауртэммес адӟыса, будӥсь нылпиос инкуазь шоры мукет синмын мед учкозы, сое гажаны мед дышозы, шуо гуртоос. Асьмеос инкуазьлэн нылпиосыз луиськомы ук.Кияса Мед быдэсмоз малпанмы Кияса ёросысь Юрмалай муниципал кылдытэтэ пырись гуртъёсын улӥсьёс чидатэк витё ни коркаосазы газ пыртонэз.- Милям ёросысьтымы тросаз гуртъёсын газэн уло ини, - шуо вуж сальяос. - Кыӵе ми соос шоры вожъяськыса учкылӥськомы. Табере тани туэ сӥзьыл ми доры но шумпотон вуыны кулэ - коркаосмес чагыр эстӥськон шунтоз. Но коркадэ шуныт карон понна котькудӥзлэн кисыяз люкам уксёез луыны кулэ. Ми сое пичиен-пичиен, пудо но мар вузаса, таӵе шумпотонлы люканы тыршиськом ини.Али Вуж Сальяын урамъёссы гудылэмын, газ гумы тыро ини.Пичи Пурга Ужысь ветеранъёс но сӥлы каремын Пичи Пурга ёросысь Куреггуртын, Быдӟым оже быремъёслы но ужысь ветеранъёслы сӥзьыса, синпелет усьтӥзы.Сое лэсьтон понна сюлмаськиз гуртысь староста Олег Дыгаев.- Республикаысьтымы гуртъёс куспын ӵошатсконын вормисьёс луимы, - вера Олег Николаевич. - Со понна милемлы 700 манет сётӥзы. Соин ми синпелет пуктӥмы.Оже быремъёслы синпелетъёс гуртлы быдэ сямен пуктылэмын. Но Куреггуртысез аспӧртэм: ож лудэ быремъёсты сяна, отчы ветеранъёслэсь но нимтулъёссэс пыртӥллям.Сьӧлта Бадӟымез чорыг кошкиз уйпала Сьӧлта ёросысь Зямай тымет дурын инвалид чорыгасьёслэн 8-тӥ фестивальзы ортчиз.Ужрадэ шаерысьтымы 24 ёросъёсысь но 5 городъёсысь 200 пала куноос лыктӥзы. Соос пӧлысь 49-эз - инвалидъёс. Фестивалез усьтыны ветлӥз Сьӧлта ёрослэн администрацилэн йырыз Василий Протопопов.Ӵошатскон туж ӟырдыт но тунсыко ортчиз. Тужгес но трос чорыг кутӥзы Балезиноысь Владислав Ардашев, Воткаысь Лайзан Бад-ретдинова но Глазовысь Константин Баженов. Тужгес но бадӟымез чорыг кошкиз Глазове. Сое кутӥз Константин Баженов. Со ик фестивальын вормись но луиз.Глазов  Тукля выжызэс утё Глазов ёросын ортчылӥсь Гербере таяз радэ мыло-кыдо пыриськизы Штанигурт муниципал кылдытэтысь делегатъёс. Соос пӧлы быръемын вал быдэс районлы данэ потэм адямиос, егитъёс.- Куное мынӥськод ке, шулдыръяськыса гинэ уд ветлӥськы, астэ но возьматыны турскиськод, - шуо штанигуртъёс. - Котькуд муниципал кылдытэтлы возьматоно вал аслэсьтыз воршудзэ. Ми дасямы Тукля выжымес. Утчаськон-бугыръяськон сяменымы асьмеос но выжымы сярысь туж трос тодӥмы. Со аслам (милям) туж юн но туж зӧк (бадӟым) вылэм. Штанигурт котырысь тросаз гуртъёсын улӥсьёс та воршудэ пыро вылэм. Улэм-вылэмъя со сылмем, тросэз семьяос мукет интыосы улыны кошкылӥллям. Ми та выжымес ум быдтэ, утьыны тыршом, будӥсь калыклы со сярысь тросгес мадьыны тыршом.Балезино Эшсы - Светофор Балезино каргуртысь «Дружба» культура дворец азьын нылпиос понна тунсыко ужрад ортчиз - соос доры вуылӥзы ГИБДД-ын ужасьёс.Пиналъёс мыло-кыдо, матазы лыктыса ик, полициын ужасьёслэн машинаосынызы тодматскизы, рация пыр вераськизы. Бадӟым классъёсын дышетскись нылъёс но пиос погонэн дӥськутэз вылазы  мертазы. Собере нылпиос валтӥсь геройёсын Светофорен, Полицейскоен но Незнайкаен вуылӥзы Светофор шаере. Нылпиос  водитель но луылӥзы. Сюрес вамен правилоосты чаклатэк выжисьёсын сэрен шуг-секытъёс кылдо шуыса, валазы. Собере сюрес вылын  пумиськылӥсь учыръёс сярысь мультфильм учкизы.Дасяз Любовь Тихонова   